बचपन थमां गै रामचन्द्र हुंदी धार्मक गल्लें पासै बड़ी लगन ही। पर धर्म दे नां पर प्रचलत तर्क-हीन रूढ़ियें बारै ते अन्धविश्‍वासी गल्लें बारै ओ बड़ी खिंझ मसूस करदे हे। उनें दिनें दे समाजी जीवन च ऊंच-नीच दी भावना, छूआ-छूत, बेगार ते शोशन दा बड़ा जोर हा। इक मसालै थमां इस स्थिति दा भयंकर रूप स्पश्ट होई जंदा ऐ। किश हरिजन मर्द अपने खेतरें च कम्म-काज करै करदे हे। उनें खेतरें दे कोला गै उस अलाके दे जगीरदारै दी सुआरी लंघी। जगीरदारै दे करिन्दें, खेतरें च कम्म करै करदे उनें आदमियें गी जबरदस्ती पगड़ियै इक पालकी चुक्कियै लेई चलने दी बेगारा पर लाई लेआ। ओ मजूबर लोक फरेआद बी करदे तां कोह‌्दे अग्गें? गरमी दी रुत्त भखी दी धुप्प, ते मारू कंडी दे उस अलाके च भुक्खे ते त्रिहाए दे ओ चार गभरु त्रै-चार क्रोह् , पुआने पैरें पैड़ा मारदे-मारदे थक्की हफी गे ते परसीने च पूरी चाल्ली गोत होई गे। बत्ता च इक-दो ग्रांए कोला बी लंधे पर कुसै ने उनेंगी खूहें परा पानी पीन नेई दित्ता। खीर मंजला पर पुज्जियै उनें पालकी ख’ल्ल तुआरी। थकेमें दे कन्ने-कन्ने उंदे मनै च ए खतोला बी हा जे जेदे गित्तै उनेंगी इन्ना स्यापा करना पेआ ऐ, पालकी चं ओ इन्नी हौली ते नाजक ऐह् कुन? जगीरदारै दे इक करिदे ने जेल्लै पालकी दा झम्म्ना पुट्टेआ तां अंदरा छुत कीती दी, जगीरदारै दी लाडली कुत्ती बाह‌‌्‌‌‌‌‌‌‌‌‌‌‌‌‌‌‌‌र निकली आई!